**МОТИВИ**

**към проект на Наредба за допълнение на Наредба № Із-1971 от 2009 г. за строително-технически правила и норми за осигуряване на бeзопасност при пожар**

(обн., ДВ, бр. 96 от 2009 г.; попр., бр. 17 от 2010 г.; изм., бр. 101 от 2010 г.; изм. и доп., бр. 75 от 2013 г., бр. 69 и бр. 89 от 2014 г.; изм., бр. 8 от 2015 г.; изм. и доп., бр. 2 от 2016 г., бр. 1 от 2017 г., бр. 63 от 2018 г. и бр. 91 от 2024 г.)

**1. Причини, които налагат приемането на акта:**

В „Държавен вестник“, бр. 91 от 29.10.2024 г. е обнародвана Наредба за изменение и допълнение на Наредба № Із-1971 от 2009 г. за строително-технически правила и норми за осигуряване на бeзопасност при пожар, която влезе в сила два месеца след нейното обнародване. Съгласно § 322 от преходните и заключителни разпоредби на същата наредба започнатите производства по одобряване на инвестиционни проекти и издаване на разрешение за строеж до влизането й в сила се довършват по досегашния ред. За започнато производство по одобряване на инвестиционен проект и издаване на разрешение за строеж се счита датата на внасяне на инвестиционния проект за одобряване от компетентния орган. За започнато производство се счита и наличието на съгласуван идеен инвестиционен проект.

След обнародването на Наредбата за изменение и допълнение на Наредба № Із-1971 от 2009 г. за строително-технически правила и норми за осигуряване на бeзопасност при пожар, в Министерството на вътрешните работи и Министерството на регионалното развитие и благоустройството са получени писмо изх. № 52/11.12.2024 г. от г-н Георги Шопов – председател на УС на сдружение СНЦ „Национална асоциация на строителните предприемачи“ и председателстващ Консултативен съвет и писмо изх. № 227/18.12.2024 г. от арх. Владимир Милков – председател на УС на Камара на архитектите в България, в които е изразено недоволство от краткия срок за влизане в сила на наредбата, предвид множеството промени в нормативния акт и голямата продължителност на процеса на проектиране, съответно наличието на множество заварени инвестиционни проекти, за които ще възникне необходимост да бъдат преработени в съответствие с новите изисквания. Посочено е, че това ще доведе до забавяне на инвестиционния процес и икономически загуби.

Проведени са работни срещи в МРРБ и ГДПБЗН-МВР, на които е предложено нормативно уреждане на случаите на изработени инвестиционни проекти в съответствие с предходната редакция на Наредба № Із-1971 от 2009 г., които не са внесени за одобряване от компетентен орган към датата на влизане в сила на наредбата.

Това наложи разработването на Наредба за допълнение на Наредба № Із-1971 от 2009 г. за строително-технически правила и норми за осигуряване на бeзопасност при пожар, с която в § 322 от преходните и заключителните разпоредби към Наредбата за изменение и допълнение на Наредба № Із-1971 от 2009 г. за строително-технически правила и норми за осигуряване на бeзопасност при пожар (обн., ДВ, бр. 91 от 2024 г.) се създават ал. 3 и 4, даващи възможност инвестиционни проекти, които са разработени в съответствие с действащите до 30.12.2024 г. включително технически правила и норми за осигуряване на безопасността при пожар да бъдат внесени за одобряване от компетентния орган в срок до 1 октомври 2025 г. Предвидено е в производството по одобряване на тези проекти да се прилагат разпоредбите на Наредба № Iз-1971 от 2009 г. за строително-технически правила и норми за осигуряване на безопасност при пожар в редакцията й преди измененията и допълненията, обнародвани в „Държавен вестник“, бр. 91 от 2024 г.

**2. Цели, които се поставят:**

Осигуряване на възможност да бъдат внесени за одобряване от компетентния орган инвестиционни проекти, които са разработени в съответствие с Наредба № Iз-1971 от 2009 г. за строително-технически правила и норми за осигуряване на безопасност при пожар в редакцията й преди измененията и допълненията, обнародвани в „Държавен вестник“, бр. 91 от 2024 г., при спазване на регламентираните изисквания.

**3. Финансови и други средства, необходими за прилагането на акта:**

За приемането на нормативния акт няма да са необходими финансови и други средства. Издаването на наредбата не предполага въздействие върху държавния бюджет.

**4. Очаквани резултати от прилагането на акта:**

В резултат на реализиране на промените в нормативния акт ще са налице условия за внасяне за одобряване на инвестиционни проекти, разработени в съответствие с изискванията на Наредба № Iз-1971 от 2009 г. за строително-технически правила и норми за осигуряване на безопасност при пожар в редакцията й преди измененията и допълненията, обнародвани в „Държавен вестник“, бр. 91 от 2024 г., което ще доведе до облекчаване на възложителите на такива инвестиционни проекти.

**5. Анализ за съответствие с правото на Европейския съюз:**

С проекта на акт не се предвижда въвеждане на разпоредби от правото на Европейския съюз.

Разглежданата материя не попада в изключителната или споделена компетентност на Европейския съюз (чл. 3 и 4 от Договора за функционирането на Европейския съюз) и съответно е предмет на национална уредба в отделните държави членки на ЕС. С оглед на това с проекта не се въвеждат разпоредби от правото на Европейския съюз, поради което не следва да се изготвя анализ за съответствие с него и не е приложена таблица за съответствие с правото на Европейския съюз.

Проектът на нормативен акт е публикуван на интернет страниците на Министерството на вътрешните работи и Министерството на регионалното развитие и благоустройството, както и на Портала за обществени консултации към Министерския съвет за провеждане на обществени консултации в 30-дневен срок, съгласно изискванията на чл. 26 от Закона за нормативните актове.